CELEX: 32018R0787
Language: sl
Date: 2018-05-25 00:00:00
Title: Izvedbena uredba Komisije (EU) 2018/787 z dne 25. maja 2018 o uvrstitvi določenega blaga v kombinirano nomenklaturo

31.5.2018   
               
               
                  SL
               
               
                  Uradni list Evropske unije
               
               
                  L 134/1
               
            IZVEDBENA UREDBA KOMISIJE (EU) 2018/787
      z dne 25. maja 2018
      o uvrstitvi določenega blaga v kombinirano nomenklaturo
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
      ob upoštevanju naslednjega:
      
                  (1)
               
               
                  Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
               
            
                  (2)
               
               
                  Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
               
            
                  (3)
               
               
                  Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 na podlagi utemeljitve v stolpcu 3 navedene razpredelnice.
               
            
                  (4)
               
               
                  Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
               
            
                  (5)
               
               
                  Ukrepi iz te uredbe so v skladu z mnenjem Odbora za carinski zakonik –
               
            SPREJELA NASLEDNJO UREDBO:
      Člen 1
      Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
      Člen 2
      V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
      Člen 3
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 25. maja 2018
         
            
               Za Komisijo
            
            
               V imenu predsednika
            
            Stephen QUEST
            
               Generalni direktor
            
            
               Generalni direktorat za obdavčenje in carinsko unijo
            
         
      
      
         (1)  UL L 269, 10.10.2013, str. 1.
      
         (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
      
         PRILOGA
         
                     Opis blaga
                  
                  
                     Uvrstitev
                     (oznaka KN)
                  
                  
                     Utemeljitev
                  
               
                     (1)
                  
                  
                     (2)
                  
                  
                     (3)
                  
               
                     Izdelek (t. i. „ortoza na vezalke“) iz več skupaj sešitih kosov tekstilnega materiala, z odprtino za peto in prste, z obrobljenimi odprtinami in robovi. Območje prednjika zapira jezik iz kvačkanega tekstilnega materiala. Drugi tekstilni deli so sestavljeni iz več plasti elastičnega kvačkanega tekstilnega materiala.
                     Na tekstil je pritrjena ploščica iz prožne plastične mase, ki je le delno vidna na zunanji strani izdelka. Plastična ploščica sega okrog podplata ter ima očesca vzdolž prednjika izdelka in kaveljčke za vezalke na zgornjem delu, ki omogočajo zategovanje izdelka okoli stopala in meča z vezalkami iz tekstila.
                     Plastična ploščica izdelku daje nekaj stabilnosti. Kljub temu je prožen in pritiska na stopalo in meče, kadar je zategnjen z vezalkami.
                     Izdelek je namenjen nošenju v čevlju in se uporablja kot opornica za gleženj pri zvinih in udarninah gležnja, pretrganih vezeh in lezijah ter za preprečevanje teh poškodb in v primeru nestabilnosti vezi. Vendar pa ne more popolnoma preprečiti posameznih gibov poškodovanega dela telesa.
                     Pri postoperativni rehabilitaciji pomaga pri vračanju k polni obremenitvi.
                     Glej slike (*1).
                  
                  
                     6307 90 10 
                  
                  
                     Uvrstitev opredeljujejo splošna pravila 1, 3(c) in 6 za razlago kombinirane nomenklature ter besedilo oznak KN 6307 , 6307 90  in 6307 90 10 .
                     Izdelka ni mogoče prilagoditi posebnim poškodbam pacienta, temveč ima večnamensko uporabo. Podoben je navadnemu tekstilnemu povoju, ki se povije okoli vezi in pričvrsti okoli nekaterih delov, da se ustvari pritisk za boljše zdravljenje ali preprečitev nadaljnjih poškodb, s čimer se preprečijo podzavestni neželeni gibi kot posledica refleksnih gibov (glej tudi pojasnjevalne opombe kombinirane nomenklature Evropske unije k tarifni podštevilki 9021 10 10 , drugi odstavek).
                     Zato so objektivne značilnosti izdelka takšne, da se izdelek ne razlikuje od običajnih opornic za splošno uporabo, zlasti zaradi materialov, iz katerih je izdelan (prožni materiali), načina delovanja (pritisk z zategovanjem) ali prilagodljivosti pacientovim posebnim poškodbam (glej tudi opombo 6 k poglavju 90 in sodbo z dne 7. novembra 2002, Lohmann in Medi Bayreuth, združene zadeve C-260/00 do C-263/00, ECLI:EU:C:2002:637, točki 39 in 45).
                     Izdelka tudi ni mogoče uvrstiti med „ortopedske pripomočke“ pod oznako KN 9021 10 10 , saj zaradi svoje elastičnosti ne more popolnoma preprečiti posameznih gibov poškodovanega dela telesa, da bi se preprečile nadaljnje poškodbe (glej tudi pojasnjevalne opombe kombinirane nomenklature k tarifni podštevilki 9021 10 10 , drugi odstavek). Na primer, v primeru pretrganih vezi bi izdelek moral onemogočiti nagibanje gleženjskega sklepa tudi pri teku ali poskokih. Vendar tekstilni material in prožni plastični material, iz katerih je izdelek narejen, ne moreta nositi teže telesa med tekom.
                     Želeni učinek pritiska ustvarita plastični in tekstilni material. Zato sta oba materiala enako pomembna v smislu splošnega pravila 3(b) za razlago kombinirane nomenklature, izdelek pa je treba uvrstiti pod tisto tarifno številko, ki je po zaporedju zadnja med tistimi, ki jih je treba enako upoštevati (tarifni številki 3926  in 6307 ).
                     Izdelek je zato treba uvrstiti pod oznako KN 6307 90 10  kot „drugi gotovi tekstilni izdelki“.
                  
               
            
         
            (*1)  Slike so zgolj informativne.